b'\n_START_ARTICLE_\nUro\xc5\xa1\n_START_SECTION_\nIzvor imena\n_START_PARAGRAPH_\nIme Uro\xc5\xa1 je pri\xc5\xa1lo k nam s srbskega jezikovnega podro\xc4\x8dja. Ime Uro\xc5\xa1 razlagajo, da je nastalo iz starocerkvenoslovanske besede ur v pomenu\xc2\xa0\xc2\xbbgospod, gospodar\xc2\xab, ki so ji dodali pripono -o\xc5\xa1. Beseda ur je izpri\xc4\x8dana v zvezi velemo\xc5\xbeje, urove in obstaja tudi v mad\xc5\xbear\xc5\xa1\xc4\x8dini, kjer pomeni\xc2\xa0\xc2\xbbgospod\xc2\xab. Mad\xc5\xbearska oblika uram v pomenu\xc2\xa0\xc2\xbbmoj gospod\xc2\xab\xc2\xa0je pri\xc5\xa1la v naziv Hercega Hrvoja Hrvatini\xc4\x87a. Je torej sinonim za naziv veliki vojvoda, knez, hercog. Nekoliko druga\xc4\x8de razlaga ime Uro\xc5\xa1 P.\xc5\xa0imunovi\xc4\x87, in sicer kot izpeljanko iz mad\xc5\xbearske besede \xc3\xbar\xc2\xa0\xc2\xbbgospodar, gospod\xc2\xab\xc2\xa0s slovanskim sufiksom -o\xc5\xa1. Na Hrva\xc5\xa1kem naj bi bil Uro\xc5\xa1 izpri\xc4\x8dan \xc5\xbee v 13. stol. kot Orosius, obenem so izpri\xc4\x8dane oblike Uro\xc5\xa1 kot dubrovni\xc5\xa1ko osebno ime v funkciji priimka, njegov patron\xc3\xadm (tj. poo\xc4\x8d\xc3\xa9tno im\xc3\xa9) Uro\xc5\xa1evi\xc4\x87, ki se poredkoma sre\xc4\x8da v slavonskih naseljih, ter priimek Ro\xc5\xa1ko (iz hipokoristika Uro\xc5\xa1ko) pri pravoslavnih v Bukovici. \xc5\xa0imunovi\xc4\x87 navaja tudi, da je na Hrva\xc5\xa1kem samostalnik ur dobil pomen\xc2\xa0\xc2\xbbjunak\xc2\xab.\n_START_SECTION_\nPogostost imena\n_START_PARAGRAPH_\nPo podatkih Statisti\xc4\x8dnega urada Republike Slovenije je bilo na dan 31. decembra 2007 v Sloveniji 6.962 oseb z imenom Uro\xc5\xa1, ki je bilo na ta dan 32. najbolj pogosto uporabljeno ime v Sloveniji.\n_START_SECTION_\nOsebni praznik\n_START_PARAGRAPH_\nUro\xc5\xa1 praznuje god 21. oktobra, 4. oktobra.\n_START_SECTION_\nZnane osebe\n_START_PARAGRAPH_\nUro\xc5\xa1 Krek (skladatelj), Uro\xc5\xa1 Lajovic (dirigent), Uro\xc5\xa1 Murn (kolesar), Uro\xc5\xa1 Polanc (pozavnist), Uro\xc5\xa1 Prevor\xc5\xa1ek (dirigent in skladatelj), Uro\xc5\xa1 Rojko (skladatelj), Uro\xc5\xa1 Slak (novinar).'